***מסקנות***

*גישה ייחודית לתמיכה בנשים היוצאות ממעגל הזנות*

רובע למבת' (Lambeth) בלונדון, אשר סבל מבעיה חמורה של זנות רחוב, פיתח אסטרטגיה הוליסטית לטיפול בנשים המעורבות בזנות רחוב, כחלק מהתוכנית האסטרטגית למניעת אלימות נגד נשים ונערות (VAWG). נקודת המוצא לגישה של מועצת הרובע היא הכרה בנזקים שנובעים מניצול מיני מסחרי, כאשר המטרה הסופית היא לשים קץ לתופעת הזנות בכללותה. הפרויקט פועל להסרת סטיגמות ולמניעת קרימינליזציה של נשים בזנות, ומבקש תחת זאת לתת מענה לכל אחת מהנשים בהתאם לצרכים ולנסיבות החיים המורכבות שלהן.

פרויקט קריסאליס (Chrysalis, גולם של פרפר) הוא שירות ייחודי המספק לנשים שיצאו ממעגל הזנות דיור מוגן, סיוע מעובדות סוציאליות במציאת תעסוקה וטיפול פסיכותרפי במסגרת מודל שיקום מבוסס-ראיות. שני השלבים הראשונים של הפרויקט מספקים דיור בהוסטל, תמיכה אישית של עובדות סוציאליות ומגוון התערבויות המותאמות לצרכים הנוכחיים של כל אישה ואישה. השלב השלישי של הפרויקט מספק לנשים גישה למגורים עצמאיים הרחק מסביבת ההוסטל. בשלב הזה עובדות סוציאליות עוזרות לנשים למצוא תעסוקה, אשר מקבלות גישה לטיפול פסיכולוגי ולמגוון שירותים אחרים במסגרת הפרויקט. כאשר הנשים מוכנות לעבור למגורים מחוץ לפרויקט, הן ממשיכות לקבל תמיכה וייעוץ למשך 6 חודשים מהעובדת הסוציאלית שצוותה להן בתחילת התהליך. אף אזור אחד בלונדון או בבריטניה לא מספק רמה כזו של תמיכה בדיור ושירותי מומחים לנשים שיוצאות ממעגל הזנות.

*הדעות הרווחות על אודות פרויקט קריסאליס*

גם הנשים וגם בעלי העניין שרואיינו הביעו דעות חיוביות מאוד על הוסטל דרום לונדון לנשים (SLWH) ועל הזמינות של פתרונות דיור של עמותת Commonweal בשלב השלישי של הפרויקט. חלק מבעלי העניין לא ידעו שמרכיבי התמיכה הנפרדים של הוסטל סנט מונגו (St. Mungo) שולבו לפרויקט אחד שנקרא פרויקט קריסאליס. הועלתה הצעה להשקיע יותר מאמצים במיתוג הפרויקט כדי להסביר באופן ברור את האופי המתמשך, ההדרגתי וההוליסטי של העבודה שמתבצעת בסנט מונגו. נשים שגרות בדירות Commonweal הביעו שביעות רצון מתנאי הדיור ומהתמיכה שקיבלו. הן גם דיברו בפתיחות על האתגרים ועל החששות שלהן בכל הנוגע לחיים העצמאיים שאחרי תהליך השיקום. חלק מבעלי העניין לא ידעו שמרכיבי התמיכה הנפרדים שולבו לפרויקט אחד שנקרא פרויקט קריסאליס.

*עמדה אסטרטגית ברורה ביחס לזנות*

שיקול מרכזי עבור גורמים שמעוניינים לאמץ את המודל של פרויקט קריסאליס הוא הצורך בגישת מדיניות קוהרנטית ופרואקטיבית לגבי זנות, בדומה לזו שאומצה בלמבת'. בלמבת', גישה זו שיפרה את מתן השירותים המקומיים על ידי עמידה על כך שלכל הרשויות, כגון משטרה, בתי משפט, מחלקות ברשות המקומית ולכל ספקי השירותים, כגון סנט מונגו, יהיו אותן מטרות. הגישה כללה גם הקצאת מספיק משאבים לפיתוח ותמיכה בפרויקט האסטרטגי VAWG לכל אורך שנות פעילותו, וזאת למרות מגבלות תקציביות, שהורגשו היטב בתחומי מדיניות אחרים. יחד עם זאת, עדיין קיימת בעיה של מימון ומחסור נוכחי במיטות לנשים שזקוקות להן. בניגוד לגישה הזו, רבעים (boroughs) אחרים בלונדון בחרו בכלי של החמרה בענישה, שמתמקדת בפעולות אכיפה נגד נשים. בעוד שגישה זו עשויה להיראות כפיתרון "קל" בטווח הקצר, היא כרוכה בנזקים בהשלכות ארוכות-טווח עבור הרובע הספציפי ועבור לונדון כולה. גישה זו אף מטילה את האחריות על עבירת הזנות על נשים במקום על הגברים שמנצלים אותן כסרסורים או כצרכני זנות.

*היתרונות של דיון פתוח ביציאה ממעגל הזנות*

אחד ההיבטים העוצמתיים ביותר של פרויקט קריסאליס, שנתמך על ידי המדיניות הברורה של מועצת הרובע, הוא הגישה הפרואקטיבית של הפרויקט ליציאה ממעגל הזנות. בעוד שיוזמות שיקום רבות טוענות כי הן מספקות תמיכה לנשים היוצאות ממעגל הזנות, התמיכה הזו בדרך כלל ממוסגרת כשירות נלווה לשירותים שמטרתם מזעור נזקים אד-הוק, שמוצעים אך ורק כאשר נשים מבקשות אותם באופן ספציפי. ממצאים מראים שנשים שמחות להזדמנות לדבר על יציאה ממעגל הזנות, ולבחון את האפשרויות העומדות לרשותן בכל הנוגע ליציאה ממעגל הזנות. אחת החוזקות של פרויקט קריסאליס היא שהוא מעודד נשים בגלוי לשקול יציאה ממעגל הזנות, ומספק להן "כל תמיכה אפשרית" כדי לעשות זאת. בעוד שמספר הפרויקטים המספקים מרכיב של תמיכה ביציאה ממעגל הזנות גדל כתוצאה משינויים באסטרטגיה ובהסדרי המימון מהממשלה, קיימים מעט פרויקטים שמספקים תמיכה הוליסטית פרואקטיבית שמתמקדת ביציאה ממעגל הזנות, ועוד פחות פרויקטים שמסוגלים לספק דיור לנשים בכל שלבי תהליך היציאה. כך, פרויקט קריסאליס מציע גישה ייחודית ליציאה ממעגל הזנות, הנבדלת מהגישה של רבות מן היוזמות הקיימות היום בתחום זה.

*מודל מבוסס-דיור*

הדיור הייעודי בשלב השלישי הוא גורם חיוני להצלחה של פרויקט קריסאליס. גישה לדיור עצמאי עם תמיכה מתמשכת מסייעת בתהליך של בניית זהות חדשה על ידי חשיפת הנשים לחוויות, תחומי אחריות וחוויות רגשיות חדשות בקצב המותאם ליכולתן. מגורים הרחק מסביבת ההוסטל מאפשרים לנשים להתרגל לשינויים ולפתח היבטים חדשים של זהותן (למשל, הנאה מפעילויות תרבות, כגון תיאטרון; שיפור יכולת הטיפול העצמי באמצעות ניקיון, תשלום עבור שירותים חיוניים ושליטה בגישה למרחב האישי שלהן; הכרה ותגובה הולמות לרגשות, כגון פיתוח אסטרטגיות חיוביות להתמודדות עם בדידות; חידוש קשרים עם בני משפחה ועם אנשים ממערכות יחסים משמעותיות אחרות, וכן הלאה), תוך ידיעה שיש להן "רשת ביטחון" שבה יוכלו להיעזר בעת הצורך.

עם זאת, תמיכה מבוססת-דיור ביציאה ממעגל הזנות כרוכה באתגרים. הגישה לפרויקט מתבססת על הזכאות לדיור של המועמדת על פי אמות המידה של הרשות המקומית, דבר אשר עלול להקשות על חלק מהנשים לממש את זכותן לדיור. למשל, כיצד יכולה תמיכה במודל מבוסס-דיור לתמוך בנשים שסווגו על ידי הרשות המקומית כ'חסרות-בית מרצון', כגון נשים שעזבו את ביתן כיוון שנמלטו מבן-זוג אלים? בנוסף לכך, מכיוון שהפרויקט מתבסס על אמות מידה של זכאות לדיור של הרשות המקומית, פרויקט דוגמת פרויקט קריסאליס אינו יכול לתמוך בנשים שאין להן "קשר" לרובע.

*מודל יציאה מדורג*

מחקר שנערך לאחרונה בקרב נשים שיוצאות ממעגל הזנות תומך בשימוש במודל יציאה מדורג דוגמת המודל של פרויקט קריסאליס (Matthews et al, 2012; Bindel et al, 2012). מודל מדורג מהווה מסגרת לביצוע התערבויות; מאפשר לבנות תוכניות טיפול ייחודיות שמתאימות למצבים ולצרכים של נשים שונות, ומאפשר מעקב והערכה יותר אפקטיביים של ההתקדמות וההישגים. בעוד שהמודל המשמש את פרויקט קריסאליס מתבסס על עבודתה של ג'ודית' הרמן (1997) ועל הגישה ממוקדת ההתאוששות של סנט מונגו, שיקולים מעשיים, כמו גם הלחץ הבלתי פוסק לצמצם את משך הזמן שבו נשים נעזרות בשירותי הפרויקט, הביאו את יזמי הפרויקט לאמץ גישה משולבת שמספקת לנשים תמיכה טיפולית, תוך עידודן לבנות זהויות שאינן קשורות לזנות ולפתח לעצמכן רשתות תמיכה חברתיות.

*מודל התמיכה של קריסאליס*

פרויקט קריסאליס אימץ מודל תמיכה מבוסס יחס-אישי שבו נשים מקבלות תמיכה מתמשכת מאותה עובדת סוציאלית לאורך כל השתתפותן בפרויקט וגם בששת החודשים שלאחר מכן. כתוצאה מכך, נשים יכולות לבנות מערכות יחסים בטוחות ומבוססות אמון שמאפשרות עבודה טיפולית אינטנסיבית. כאשר האישה מוכנה לעבור לשלב השלישי של הפרויקט, מערכת היחסים בינה לבין העובדת הסוציאלית שלה התפתחה לקשר בוגר, חיובי ובריא. הקשר בין העובדת הסוציאלית לאישה מסייע לה לפתח תחושת זהות ללא הסטיגמה של זנות. העבודה במסגרת הקשר הזה במהלך השלב השלישי חיונית לתהליך היציאה, כיוון שהיא עוסקת בסוגיות העמוקות של הערכה עצמית, שווי עצמי, אחריות אישית, אינטימיות ומערכות יחסים במסגרת מוגנת ובטוחה. הפלטפורמה הזו מאפשרת לאישה להתמודד טוב יותר עם אתגרים אישיים, גם בקשר שלה עם העובדת הסוציאלית וגם בהיבטים אחרים של חייה, והדבר מאפשר לה לחתור לבנייה של מערכות יחסים חברתיות נוספות ללא סטיגמה. ממצאי המחקר הזה הראו שהמשך הקשר חשוב לנשים שיוצאות ממעגל הזנות, בניגוד לקשיים שנוצרים כאשר נשים מצופות "להתחבר" לעובדת סוציאלית חדשה בשלב מאוחר יותר של התהליך, כיוון שחלק גדול מבניית מערכת היחסים התרחש בשלבים מוקדמים יותר של התהליך.

*מספר אתגרים*

אחד האתגרים העיקריים של פרויקט קריסאליס לאורך תקופת ההערכה היה כיצד לנהל את מתן השירות בסביבה שמשתנה במהירות. שינויים במימון של רשויות מקומיות על ידי הממשלה גרמו למספר שינויים משמעותיים בפרויקט. שינויים כאלה חלו, למשל, בהסדרי מימון, תהליך ההפניה, אופן הקצאת דיור מוגן, מסגרת הזמן להשתתפות בפרויקט ושלבי הפרויקט.

*מסגרת הזמן המרבית להשתתפות בפרויקט*

אחד השינויים העיקריים שחלו בפרויקט היה צמצום משמעותי של תקופת ההשתתפות המרבית של נשים בפרויקט כולו, ובכל אחד משלביו. בנוסף לחיסכון בעלויות, המחשבה הייתה שמעבר מהיר יותר של נשים בין שלבי הפרויקט יגדיל את מספר הנשים שיוכלו ליהנות מהשירות. בעלי עניין רבים חשבו שמסגרת הזמן המקורית, הארוכה יותר, הייתה יותר מציאותית בהתחשב בחוויות הטראומטיות שהרבה מהנשים חוו. מאידך, חלק מהמשתמשות בשירות סברו שצמצום מסגרת הזמן עודד אותן להתקדם מהר יותר בין שלבי התהליך.

בעוד שמסגרות הזמן המותרות צומצמו באופן משמעותי, היו גם נשים שנשארו בפרויקט זמן ארוך יותר ממה שנקבע בהנחיות. עובדה זו נובעת בעיקר משינוי מסגרות הזמן תוך כדי התקופה שבה הנשים השתתפו בפרויקט, אבל ממצא זה עשוי גם לשקף את המתח בין הנהלים שעל פיהם נדרש הפרויקט לפעול ובין הפרקטיקה של מתן תמיכה אישית וגמישה לנשים שמנסות לצאת ממעגל הזנות.

*תהליך ההפניה*

גם התהליך של הפניית נשים לפרויקט קריסאליס השתנה. כיום, נשים מופנות באמצעות הצוות המרכזי של SNAP (הערכת צרכים לתמיכה בדיור והשמה) ולא באמצעות שירותים אחרים, שמתמחים בצרכים של נשים העוסקות בזנות. עדיין לא ברור כיצד שינוי זה בתהליך ההפניה ישפיע על הכמות והסוגים של הפניות לשירות, אבל נותני השירות והעובדים חוששים שייתכן שלעובדים בתחום הדיור שאינם מומחים לתחום הזנות יהיה קשה יותר לזהות ולענות על הצרכים של הנשים הפגיעות ביותר, שעבורן ההשתתפות בפרויקט היא הקריטית ביותר.

בתקופת ההערכה הועלתה הצעה שפרויקט קריסאליס יתמוך גם בנשים פגיעות חסרות-בית שאינן מעורבות בזנות רחוב. אם זה יקרה, קיים סיכון אמיתי של פגיעה בשירותים המועטים שמוצעים לנשים במעגל הזנות ושל אובדן התמיכה הממוקדת שתורמת כל כך ליוצאות ממעגל הזנות.

*הערכת תוצאות הפרויקט*

השינויים המשמעותיים שחלו בפרויקט בשילוב עם הבעיות הכרוכות במדידה אפקטיבית של תוצאותיו מקשים על הערכת מידת ההשפעה של הפרויקט. יש צורך בבחינה נוספת כדי להגדיר פרטים נוספים אודות תוצאות באופן כללי, ועל האופן שבו ההסדרים החדשים ישפיעו על הצלחת הפרויקט. מומלץ גם לבנות מסגרת להערכת הקיימות של יציאת נשים ממעגל הזמן אחרי השתתפותן בפרויקט, אך ייתכן שיוזמה כזו תיתקל בקשיים שכן סביר להניח כי נשים רבות לא יהיו מעוניינות בסוג כזה של קשר ישיר לעבר שלהן במעגל הזנות. יש צורך לשפר את איסוף הנתונים כדי לוודא מעקב ותיעוד של תוצאות הפרויקט.

**סיכום ההמלצות**

המלצותינו הן כדלקמן:

* הקצאת מיטות נוספות לנשים שיוצאות ממעגל הזנות בלמבת', באזורים אחרים של לונדון, ובשאר המדינה;
* אימוץ גישת מדיניות פרואקטיבית שתומכת ביציאה ממעגל הזנות באזורים בהם יש מספרים משמעותיים של נשים העוסקות בזנות רחוב;
* פרויקטים התומכים בנשים המעוניינות לצאת ממעגל הזנות צריכים לדבר על האפשרות של יציאה ממעגל הזנות עם כל אישה שיוצרת איתם קשר;
* פרויקטים שמספקים תמיכה לנשים שיוצאות ממעגל הזנות צריכים לבחון את האפשרות של אימוץ מודל הדיור בשלב השלישי של פרויקט קריסאליס כדי לספק לנשים דיור עצמאי ניטרלי הרחק מסביבת ההוסטל;
* יש לשקול כיצד אפשר לתמוך בנשים שאין להן קשר ישיר ללמבת' או שהפכו ל'חסרות בית מרצון', כגון נשים שקיבלו התראות על התנהגות בלתי חברתית (ASBO) ברבעים אחרים, או שברחו מבני זוג אלימים;
* פרויקטים שעובדים עם נשים שיוצאות ממעגל הזנות צריכים לאמץ מודל מדורג שמתחשב בראיות עדכניות על אודות שינוי דפוסי התנהגות שליליים (desistence), ובמיוחד האפשרות של מעידות (lapses) והידרדרויות (reversals), אבל תוך מודעות לעובדה שאישה יכולה לצאת ממעגל הזנות בלי לפתור את כל הסוגיות מעברה;
* פרויקטים צריכים לאמץ גישה מבוססת יחס-אישי שמאפשרת פיתוח מערכות אמון עם עובדות סוציאליות, שיכולות להמשיך לתפקד בכל שלבי השינוי.
* יש לשים לב לשינויים האחרונים בפרויקט קריסאליס ולעובדה שבחינת האפקטיביות שלהם נמצאת בעיצומה, במיוחד בהקשר של שינויים בתהליך ההפניה ובמסגרת הזמן להשתתפות נשים בפרויקט;
* יש לאפשר לנשים שיש להן קשר עם שירותי תמיכה שמתמחים בזנות לקבל הפניה ישירה לפרויקט קריסאליס. לחלופין, הפניות משירותים כאלה לצוות SNAP צריכות לקבל קדימות גבוהה, ושירותי תמיכה כאלה מוכרחים להציע לנשים תמיכה ישירה, כדי שלא יצטרכו להישאל שוב ושוב על חוויות טראומטיות על ידי עובדים שאינם מומחים בתחום.
* יש לשפר את איסוף הנתונים ב"כוכב התוצאות" (Outcomes Star) כדי שניתן יהיה לשפר את ההערכה של השפעת הפרויקט;
* יש להשקיע מאמצים במיתוג פרויקט קריסאליס כדי להדגיש את האופי העקבי, המדורג וההוליסטי של הפרויקט.

**אבני היסוד של הפרויקט – לצורך הרחבתו באזורים נוספים**

אלה המרכיבים החשובים ביותר של הפרויקט שיש לקחת בחשבון בעת פיתוח פרויקט תמיכה מבוססת-דיור דומה לנשים שיוצאות ממעגל הזנות:

* נותני שירות מנוסים בתמיכה בנשים שמעורבות בזנות רחוב;
* נותני שירות שיכולים לספק תמיכה בכל שלבי המודל כדי לאפשר מעברים פנימיים ללא הפנייה חוזרת לרשימת מבקשי סיוע בדיור;
* תהליך הפניות שיכול לזהות ולהגיב למעורבות של אישה בזנות רחוב (דהיינו, הפניות באמצעות פרויקטי תמיכה ויישוג (outreach) מתמחים, וגם באמצעות מוקד שירות מרכזי);
* שימוש במודל תמיכה ממוקד ומדורג המתבסס על ראיות בנושא של בניית זהות חדשה ושינוי דפוסי התנהגות שליליים;
* מודל עבודה סוציאלית מבוסס יחס-אישי שיכול לספק תמיכה רציפה בכל שלבי השיקום;
* גישה עקבית אך גמישה שמציעה לכל אישה את אותן הזדמנויות ומשאבים אך מספקת אותם בהתאם לצרכיה הייחודיים של כל אישה;
* גישה למסגרות דיור שיקומיות לנגמלים מסמים, בתום הטיפול;
* דיור עצמאי איכותי הרחק מסביבת ההוסטל תוך המשך קבלת תמיכה מותאמת באופן אישי מעובדת סוציאלית;
* דיור ייעודי זמין לכל הנשים ומהווה שטח ניטרלי לחידוש קשרים עם רשתות תמיכה חברתיות ולהמשך התקדמות בתהליך;
* סביבה עם מודעות פסיכולוגית וגישה לפסיכותרפיה לנשים שמשתמשות בשירות, והנחיה קלינית לעובדות הסוציאליות.